એ ફરિયાદો પાછળ રાજસ્થાનના વર્ષો જૂના જ્ઞાતિ જૂથો છે. ભાજપમાં પણ આ જ જૂથો સક્રીય છે, પણ કોંગ્રેસમાં વધારે પ્રબળ રીતે તેમનો સંઘર્ષ દેખાય છે. પોતાના જ્ઞાતિ જૂથોની આગેવાનીને કારણે મજબૂત બનેલા નેતાઓએ વ્યક્તિગત રાજકારણ જેટલું જ મહત્ત્વ જૂથના રાજકારણને આપવું પડે. ઘણા વર્ષો પછી કોંગ્રેસ પક્ષ એક ગુર્જર નેતા સચિન પાઇલટને આગળ કરી રહ્યો છે. તેના કારણે ગુર્જરની સામે મીણા જૂથમાં સળવળાટ છે. ગ્રામીણ વિસ્તારોમાં બીજા હરોળની જ્ઞાતિ લડાઈમાં ગુર્જર અને મીણા સીધા ટકરાતા હોય છે. ગુર્જર અને રાજપૂત, ગુર્જર અને જાટ, અને ગુર્જર અને યાદવ વચ્ચે સ્પર્ધા ખરી, પણ મુખ્ય સ્પર્ધા ગુર્જર અને મીણા વચ્ચે હોય છે. ગત દાયકામાં ગુર્જર અનામત માટે અને મીણા અનામત માટે આંદોલનો થયા હતા. કિરોડીમલ મીણા કોંગ્રેસ છોડીને ભાજપમાં જતા રહ્યા હતાં. તે પછી પણ કોંગ્રેસમાં મીણા નેતાઓનું નાનકડું જૂથ છે, પણ મજબૂત નેતા ના હોવાથી આખરે ગુર્જર જૂથે માથું કાઢ્યું છે એમ તેમને લાગે છે. તેથી ટિકિટની વહેંચણી પછી આ લાગણી વધારે સ્પષ્ટ બનશે તો કોંગ્રેસે સંભાળવું પડશે. જુદા જુદા સર્વેમાં અત્યારે સચિન પાઇલોટનું નામ આગળ આવ્યું છે. મુખ્યપ્રધાન તરીકે કોને પસંદ કરો છો તેવા સવાલના જવાબમાં એક સર્વેમાં પાઇલોટને 36 ટકા સમર્થન મળ્યું. મુખ્યપ્રધાન હોવા છતાં રાજેને રાત્ર 27 ટકા, જ્યારે કોંગ્રેસના જૂના નેતા અશોક ગેહલોતને 24 ટકા સમર્થન મળ્યું. ગેહલોતને સાથે રાખીને કોંગ્રેસ યુવા નેતા તરીકે પાઇલોટને પ્રોજેક્ટ કરે છે તેનો આ ફાયદો દેખાયો છે. પરંતુ રાજકારણમાં કોઈ સ્પર્ધા કે મહાત્ત્વકાંક્ષા કાયમ માટે ખતમ થઈ જતી નથી. ગેહલોતને રાષ્ટ્રીય રાજકારણમાં વધારે સક્રીય કરાયા છે, પણ તેઓ રાજસ્થાનમાંથી પોતાનો પગ નીકળી ના જાય તેની કોશિશ કરશે. ઉમેદવાર પસંદગીની કવાયતમાં પાઇલટ અને ગેહલોત વચ્ચે ચણભણ શરૂ થયાની ગોસીપ છે. આ વાત આગળ વધશે કે ઠરી જશે તેના પર કોંગ્રેસના દેખાવનો ઘણો મદાર રહેશે. ગુર્જર અને મીણા ઉપરાંત બંને પક્ષોમાં રાજપૂત અને જાટ જૂથો પણ વર્ચસ્વ માટે કોશિશમાં લાગેલા હોય છે. હરિયાણા સરહદે યાદવ જૂથો પોતાનું વર્ચસ જળવાઈ રહે તે માટે કોશિશ કરતા હોય છે. આઝાદી પછી આ પાંચ જૂથો વચ્ચે વર્ચસની લડાઈ ચાલતી રહી તેમાં ભૈરોસિંહ શેખાવતને લાંબો સમય સત્તા મળી હતી. તેથી લાંબા સમયથી રાજપૂત ભાજપના ટેકામાં રહ્યા છે, જ્યારે બાકીના જૂથો કોંગ્રેસ તરફ ઢળતા રહ્યા છે. પરંતુ કોંગ્રેસમાં આખરી નિર્ણય દિલ્હીથી મોવડીમંડળ લેતું હોય છે, તેના કારણે જૂથબંધીમાં સ્થાનિક મજબૂત કોણે છે, તેના કરતાં દિલ્હીમાં કયા નેતાનું ચાલે છે તે મહત્ત્વનું હોય છે. દિલ્હીના આધારે કોઈ નેતાની તરફેણ થાય, ત્યારે તેમના હરિફ જ્ઞાતિ જૂથો પક્ષને જ નુકસાન કરતાં હોય છે.